google/wiki40b huggingface dataset:
Electric Vehicle Company

Historie

Electric Vehicle Company ble stiftet 27. september 1897 som et holdingselskap for batteridrevne elektriske kjøretøyprodusenter som bestod av flere selskaper dannet av Isak Rice.Rice hadde i mai 1897 ervervet en annen elektrisk drosjeprodusent, Electric Carriagr & Wagon Company (E. C. W. C.) i New York. Deres biler ble bygget av Henry M. Morris og Pedro G. Salom som hadde bygget Electrobats, den første virkelig praktiske elektriske bil i USA. E. V. W. C. utviklet en drosjetjeneste som omfattet service-stasjoner for raskt bytte av batterier og reparasjonsjoner på  de kjøretøyene de leide ut. Tolv av disse drosjer var i bruk i Manhattan i januar 1897. Etter fusjonen konsentrerte E. C. V.  på å bygge tunge, men pålitelige elektriske drosjer som ble bygget i E. C. W. C.s verksted. Leiesystemet ble for en kort tid drevet av E. V. C. Mellom 1897 og 1899, var det flere hundre E. V. C. biler blitt bygget.
Selskapet ble overtatt i 1899 av et syndikat ledet av William C. Whitney, Thomas Fortune, Ryan Anthony N. Brady, og P. A. B. Widener som dannet et såkalt Lead Cab Trust som håpet på å få et monopol til å utplassere elektriske drosjer i gatene i de store amerikanske byer og startet med New York City, Philadelphia, Chicago, Washington, D.C.og Boston. I 1899 var E. V. C. den største bil-produsenten i USA - en stilling de tapte mot Oldsmobile i 1901 - Denne policy mislyktes etter kort tid da de var da ikke i stand til å bygge så mange biler som nødvendig for oppgaven. Firmaet bygde og solgte omtrent to tusen elbiler, men i 1900 tapte de i  konkurransen mot gass-drevne biler samt juridiske problemer omkring sin monopolistiske praksis og skandaler om dårlig ytelse av sine kjøretøyer. Whitney engasjerte en industrileder, Albert Augustus Pope som kjøpte Columbia Automobile Company. Stiftelsen ble omorganisert som morselskap for flere kjøretøyprodusenter, blant dem Columbia og Riker Electric Vehicle Company, som ble kjøpt i 1902. Elektriske kjøretøy var administrstivt eiet av Selden Patent som fikk rett til royalties fra alle produsenter av kjøretøyer med forbrenningsmotor. Mens denne i utgangspunktet var lukrativt, førte det uunngåelig til motstand fra andre produsenter og endte i kostbare rettssaker, noe som førte til konkurs i 1907. Patentet var gyldig frem til 1913, men mistet sin verdi da domstolen reduserte det til biler med Brayton motorer, som ikke ble ble brukt i noe kjøretøy.
Dramaturg

En dramaturg er en person som utfører dramaturgisk arbeide i forbindelse med en teater-, radio- eller filmproduksjon.
I Norge, Danmark, Sverige og Tyskland samt en rekke andre land er det tradisjon for at teatrene har ansatt dramaturger som litterære og/eller kunstneriske rådgivere. I tysk teater har dramaturgen tradisjonelt en mer fremtredende kunstnerisk rolle enn i skandinavisk teater. Ved skandinaviske teatre har dramaturgen først og fremst vært en litterær konsulent/rådgiver for teatersjefen og regissører. Denne rollen har likevel endret seg, og den kunstneriske rådgivningen har blitt mer fremtredende. Dramaturgen deltar gjerne i planlegging av repertoar, men dette er teatersjefens ansvarsområde – eventuelt i samråd med et kunstnerisk råd, bestående av dramaturger og representanter for teaterets kunstneriske personale.  
Dramaturgens oppgave er å komme med forslag til materiale et teaterprosjekt kan bygges på, tradisjonelt er dette både nye og eldre dramatiske tekster. Dramaturgen skal vurdere i hvilken grad ulike stykker passer til teatrets kunstneriske profil og intensjoner.  
Når man har valgt hva som skal spilles, vil det i det videre være dramaturgens ansvar å bearbeide de tekstene som skal spilles gjennom oversettelse, omskrivninger og strykninger. En dramaturg kan også bidra med historiske og andre kontekstuelle analyser av teksten. Hun kan bidra til utvikling av konseptet (tolkningen) for hvordan en tekst kan settes i scene. Hun følger også iscenesettelsesarbeidet, som rådgiver for regissøren (produksjonsdramaturg) og eventuelt også skuespillerne. I norsk institusjonsteater har dramaturgens rolle endret seg fra å være en litterær konsulent til å bli en mer praksisorientert produksjonsdramaturg. Fra å være konsentrert om dramaets struktur og virkning, har dramaturgens ansvarsområde utvidet seg til også å omhandle sceniske fortolkninger og virkemidler. Man kan si at dette har utviklet seg i takt med at teatrets arbeidsmetoder har endret seg og blitt flere, særlig de siste 20 til 30 årene i norsk sammenheng. Dessuten har også teatrets egenart - det som foregår fysisk på scenen - blitt vektlagt mer og mer jevnt over hele teatrets praksisfelt. Litteraturen er dermed bare én bestanddel av teaterforestillingens dramaturgi. Dramaturgens oppgaver har derfor blitt flere eller mer omfattende.  
Et annet viktig område for dramaturgen kan være formidling til publikum gjennom nett-, katalog- og programartikler, og å formidle bakgrunnsmateriale om forestillinger til mediene. En dramaturg kan også planlegge og gjennomføre seminarer og debatter i forbindelse med forestillinger.

Utdannelse

En dramaturg vil ofte være akademisk utdannet (vanligvis teatervitenskap) og kan derfor noen ganger også holde forelesninger ved universitetet. En dramaturg kan fungere som et bindeledd mellom den akademiske teatervitenskapen og det praktiske teater.
I Norge undervises det i dramaturgi ved de fleste drama- og teater eller dramarelaterte utdannelser ved høyskoler og universiteter. I utlandet finnes det høyere dramaturgiutdannelser ved Universitetet i Århus i Danmark og ved DAMU i Praha, Tsjekkia.
NOU 2009:16, Olsenutvalget

NOU 2009:16 «Globale miljøutfordringer – norsk politikk. Hvordan bærekraftig utvikling og klima bedre kan ivaretas i offentlige beslutningsprosesser» er en norsk offentlig utredning (NOU) fra et utvalg som ble oppnevnt ved kongelig resolusjon 30. mai 2008. Utredningen ble avgitt til Finansdepartementet 22. juni 2009.  Utvalget ble ledet av Øystein Olsen. De øvrige medlemmene av utvalget var: Olav Bolland, Bente Christiansen, Michael Hoel, Per Botolf Maurseth, Karine Nyborg, Gunn Paulsen, Joakim Sonnegård og Ingeborg Rasmussen.
Utvalget anbefalte at en karbonprisbane skulle tas inn i Finansdepartementets rundskriv om nytte-kostnadsanalyser, slik at dette blir obligatorisk for alle samfunnsøkonomiske analyser i staten. Retningslinjer  for prissetting av klimagassutslipp sees i lys av to alternativer; en karbonprisbane som gjenspeiler nåværende forventning om framtidig pris i EUs kvotemarked, og en bane som støtter opp under 2-gradersmålet som Norge har sluttet seg til.
Fengshan (Hechi)

Fengshan (kinesisk: 凤山县; pinyin: Fèngshān Xiàn) er et fylke i den autonome regionen Guangxi i Folkerepublikken Kina. Det ligger i byprefekturet Hechi.
Befolkningen var på 189 538 innbyggere i 1999.
Kirsebærsommerfugl

Utseende

En middelsstor til ganske stor (vingespenn 45 – 64 mm) sommerfugl med 
store, brede vinger. Kroppen her kort og kraftig, kledt med lange, oppstående hår. Antennene er rundt halvparten så lange som forvingene. Vingenes grunnfarge er brungul, med svarte flekker. Ytterkanten er flikete, utenfra og inn med lyse hårfrynser, en mørk kant og en bord av blå, halvmåneformede flekker. Ved forvingens fremkant er det to store, svarte, firkantede flekker, og midt i vingen tre runde, svarte flekker. Bakvingen er mørkebrun ved roten, kledt med lange hår. Det er en stor, svart flekk nær fremkanten. Vingenes underside er brunspraglete. Larven er svart med lange, forgrenede, gule torner. Den har en gul sidestripe og en gul stripe over hver fot.
Den kan meget lett forveksles med Hvit c, ofte er eneste synlige forskjell på oversidn at kirsebærsommerfuglen har en blå eller blåskimret vingerand ytterst langs vingen, mens Hvit c har en tilsvarende gul eller gulbrun.

Levevis

Sommerfuglen flyr i varme skogbryn og lysninger i skogen med løvtrær. Larvene lever selskapelig på løvtrær, særlig alm, men også blant andre kirsebær og eple. Sommerfuglene flyr i juli – august, men de er lite aktive i denne tiden. Der overvintrer som voksne i vedstabler, hule trær, uthus eller lignende og flyr igjen i mars – april for å legge egg. De kommer gjerne til sevje som flyter fra sår i trær eller stubber fra nyfelte trær.
Jyske Lov

Historie

Saxo forteller i sitt verk Gesta Danorum fra rundt 1200-tallet om de danske kongenes forsøk på lovgiving. Men nedskriving av lovregler på papir og stentavler kjennes allerede fra det gamle Persia og den romerske republikk. Et av de tidligste eksempler på dansk lovgivning var Vederloven som fastsatte regler for kongens personlige hær, også kalt hirden, fra ca. 1180. 
Sammen med Sjællandske Lov og Skånske Lov kalles Jyske Lov for landskapslovene. Jyske Lov er den eneste av landskapslovene som er datert, men på bakgrunn av innholdet i lovbøkene anslås Jyske Lov til å være den yngste. Jyske Lov er datert år 1241 og det innebærer at den er utstedt i kong Valdemar IIs regjeringsperiode. Lovbokens hovedforfatter var biskop Gunner av Viborg.
Loven må imidlertid ses i sammenheng med den europeiske rettstradisjonen som siden 1100-tallet hadde beveget seg i retning av en større sammenskriving av gjeldende sedvane i en prosess man kaller kodifisering. Tradisjonen ble påskyndet av den katolske kirke.

Eksisterende eksemplarer

Det tidligst kjente håndskriftet av Jyske Lov, Codex Holmiensis 37, fra slutten av 1200-tallet ble oppbevart på Kungliga Biblioteket i Stockholm i rundt 300 år. I mars 2011 vendte det tilbake til Danmark. 
Hvordan det kom til Sverige vet man ikke – det var i ribebispen Christian Muus besittelse i begynnelsen av 1700-tallet.
Militære grader i Norge

Militære grader i Norge er systemet uniformert militært personell bruker for ranginndeling i Forsvaret og i andre etater der militært personell tjenestegjør.
Henrique de Campos Meirelles

Utdanning og arbeidserfaring

Meirelles har en Bachelor of Sciencegrad innen ingeniørfaget fra University of São Paulo i 1972 og en MBA fra Universidade Federal do Rio de Janeiro to år senere. Han har også en æresdoktorgrad fra Bryant University.
Han har hovedvekten av sin arbeidserfaring fra BankBoston i USA, som i dag inngår i Bank of America. I 1984 ble han utnevnt til bankens President i Brasil, og i 1996 ble han utnevnt til President og teknisk direktør (COO) for hele BankBoston Corporation. Han flyttet da også til Boston. Da BankBoston og Fleet Financial Group gikk sammen i oktober 1999 ble han President for Fleet Bostons Corporate and Global Bank.
Han har sittet i styret i flere selskaper; BankBoston Corp, FleetBoston Financial, Raytheon Corporation, Bestfoods og Champion International.
I tillegg har han jobbet på mer sosiale arenaer. Han grunnla FELALEASE (Den latinamerikanske leasingsammenslutningen), som har til hensikt å bistå bedrifter i leie av teknisk utstyr, han har vært styreleder for Travessia Foundation, som jobber for hjemløse barn i Brasil, og næringslivsnettverket American Chamber of Commerce i Brasil.
I 2002 ble han stemt inn i den brasilianske parlamentet, i Deputertkammeret, («Câmara dos Deputados»), men trakk seg før han ble tatt i ed, for å heller ta stillingen som sentralbanksjef. Han ble stemt inn for partiet Partido da Social Democracia Brasileira.
Han var sentralbanksjef fra januar 2003 til 31. desember 2010, da Alexandre Antonio Tombini overtok stillingen.
Taejo av Goryeo

Bakgrunn, general under Gung Ye

Wang Geon var etterkommer etter en handelsfamilie fra Songdo (dagens Kaesong).
Mot slutten av 800-tallet bar det forente Silla i ferd med å gå i oppløsning. Det oppstod en rekke opprørsriker, for eksempel under Gung Ye i nord (kongedømmet Taebong meed hovedstaden Choryeon) og Gyeon Whon i sørvest. Til tross for sin ungdom ble Wang Geon høyt skattet av Gung Ye, og tjente ham som general. Men Gung Ye var eksentrisk. Han ville æres som Buddha, og ble med sin fremferd stadig mer isolert fra sine omgivelser.

Ved makten

Wang Geon kastet Gung Ye og etablerte kongedømmet Goryeo og det nye kongehuset i 918.
Goryeo etablerte en Silla-vennlig og Hubaekje-fiendtlig holdning i perioden senere tre kongedømmer, men i 927, ble Goryeo slått av Hubaekje i dagens Daegu. Wang Geon mistet flere av sine mest lojale støttespillere i slaget. De neste tre årene dominerte Hubaekje de tre kongedømmene, men etter et slag ved Andong i 930 tapte Hubaekje, og dermed mye av sin nyvunnede makt.
Perioden senere tre kongedømmer sluttet ved at Goryeo annekterte Silla i 935 og slo Hubaekje militært i 936. Wang Geon flyttet hovedstaden til hjembyen Gaegyeong og hersket over Koreahalvøya som den første keiser av Goryeo. Wang Geon giftet seg med en datter fra kongefamilien som hadde hersket over Silla, og lot de fleste adelslenn beholde sin jord. Selv om Wang Geon regjerte den forente nasjonen bare sju år før han døde og hans egen sønn overtok makten, ble tronfølgeren ikke utfordret.
Ushaw College

Ushaw College er et tidligere presteseminar for den katolske kirke, nær landsbyen Ushaw Moor i County Durham i England. Det ble grunnlagt i 1808 ut fra English College i Douai i Frankrike; under den franske revolusjon flyktet lærekrefter og studenter til sikkerhet i England.
Ushaw College ble affiliert med University of Durham i 1968 og var det viktigste katolskr presteseminar for formasjon og akademins utdannelse av katolske prester i den nordlige del av England. Det ble stengt i 2011..
Trödje

Trödje er et tettsted i Gävle kommune i Gävleborgs län i landskapet Gästrikland i Sverige. I 2010 hadde tettstedet 333 innbyggere.
Paal Flaata

Musikkarriere

Flaata startet sin karriere i Skien-bandet Memphis News og siden i Paal & Pål Band med blant annet Pål Jensen, Carsten «Kesh» Holt og Vidar Busk. I begynnelsen av 90-årene reiste Flaata til Oslo sammen med to andre musikere. Der spilte de hillbilly-musikk på gaten og kalte seg Hashbrowns. Da gruppen fikk platekontrakt, og senere skulle spille inn plate i USA, måtte de legge om profilen. Hashbrowns ble da forandret til Midnight Choir. Flaata frontet Midnight Choir til bandet ble oppløst i 2004, og var med på å gi ut fem album pluss en samleplate. 
Han debuterte som soloartist i 2002 med In Demand og fortsatte som soloartist etter oppløsningen av Midnight Choir. For sine soloutgivelser er han blitt nominert til Spellemannprisen i klassen country tre ganger: i 2012 for albumet Wait By the Fire – Songs of Chip Taylor, i 2016 for Come Tomorrow – Songs of Townes Van Zandt og i 2017 for Love and Rain.
I 2008 var Flaata også med på barneplaten Magiske kroker & hemmeligheter produsert av Linn Skåber og Jacob Young, med sangen «Fredag». Andre artister som var med var Simone Larsen, Maria Haukaas Storeng, Egil Hegerberg, Venke Knutson, Alejandro Fuentes, Julius Winger, Live Maria Roggen, Jørn Christensen, Alexander Rybak og Andrea Bræin Hovig.
3 Vulgar Videos from Hell

Disk 1

Dekker Cowboys from Hell og Vulgar Display of Power-periodene (omtrent 1990–1993).
Handelsskip

Handelsskip er et fartøy som frakter last og passasjerer. Handelsskip finnes i de fleste land i verden.
Julius Nicolaysen

Liv

Han var sønn av kjøpmann og stortingsmann Lyder Wentzel Nicolaysen og Cathrine Margrethe Wilhelmine Bernhoft, og yngre halvbror av antikvaren Nicolay Nicolaysen. Han var gift med sitt søskenbarn, Bolette Marie Berentine Nicolaysen, og far til kirurgen Johan Nicolaysen og til legen Julius Nicolaysen (født 1864).
Nicolaysen ble cand. med. i 1856 og var fra 1857 til 1860 lege ved den norske garden i Stockholm. I 1862 ble han utnevnt til kompanikirurg ved hærens hovedstasjon i Christiania. Fra 1863 var han dessuten reservelege ved Rikshospitalets kirurgiske avdeling, før han i 1866 dro ut på en vitenskapelig studiereise til Tyskland, Italia og Frankrike.
I 1867 ble han universitetsstipendiat i kirurgi, akiurgi og oftalmiatrikk, og fikk et stipend fra armédepartementet for å gjennomføre en reise til USA for å studere det militære sanitetsvesenet der. Han kom hjem i 1868 og ble i 1870 utnevnt til professor ved Universitetet i Christiania. Fra 1872 var han også overlege ved Rikshospitalets kirurgiske avdeling.
Som lærer ved universitetet fikk Nicolaysen kallenavnet «Keiseren» blant studentene. Han innførte mange utenlandske nyvinninger i norsk kirurgisk praksis, for eksempel antiseptikk og narkose, og han var den første i Norge som gjennomførte flere store og risikable operasjoner, for eksempel fjerning av eggstokkene.

Scharffenbergs angrep

På 1890-tallet var Nicolaysen upopulær blant medisinstudentene. Kullene i 1891, 1898 og 1899 leverte klage mot ham. Han ble beskyldt for partiskhet ved eksamen, for å behandle studentene ufint, og for manglende hygiene ved operasjonene han gjennomførte. 6. februar 1899 skrev den nytutdannede medisineren Johan Scharffenberg et brev til ham, hvor han oppfordret ham til å søke avskjed. Nicolaysen offentliggjorde brevet i Aftenposten og avviste at han ville trekke seg. Scharffenberg utga da pamfletten Reform af den medicinske undervisning I (del II ble aldri utgitt), hvor han hevdet at Nicolaysens vitenskapelige produksjon og kunnskap var mangelfull, at han tok for lett på hygienen ved operasjoner, og at han ikke hadde utarbeidet noen undervisningsplan for studentene. Scharffenberg sendte også et eksemplar til Kirke- og undervisningsdepartementet, og ba departementet anse det som en klage. Departementet ba da det akademiske kollegiet uttale seg om påstandene. Kollegiet svarte at pamfletten besto av overdrivelser, og ville ikke foreta seg noe. I stedet ba departementet Riksadvokaten vurdere om det burde reises tiltale mot Scharffenberg for ærekrenkelser. Etter forundersøkelser i saken endte det med at Riksadvokaten i 1901 besluttet å ikke reise tiltale.

Utmerkelser

Nicolaysen ble utnevnt til æresdoktor ved Københavns Universitets jubileumsfest i 1879. Han var medlem av Det norske Videnskaps-Akademi.
Laura Gundersen

Bakgrunn

Laura Gundersens foreldre, Jacob Buchmann Svendsen (1792–1840) og Beate Marie Coucheron (1799–1837), døde begge tidlig, og hun ble oppfostret hos fremmede.

Karriere

I 1849, 17 år gammel, kom hun til Christiania som korsanger i en gjestende italiensk teatertrupp. Hun ble som første norske ansatt ved det danske etablissementet Christiania Theater, og i 1850 debuterte hun som Regisse i den romantiske tragedien Svend Dyrings hus med tekst av Henrik Hertz og musikk av Henrik Rung. Hun var ved  Christiania Theater størstedelen av karrieren, bare avbrutt av et engasjement ved det  Bjørnstjerne Bjørnson-ledede Møllergatens Teater i 1870 til 1872.
En periode var Gundersen forlovet med politikeren Ole Richter, men hun giftet seg i 1864 med skuespilleren Sigvard Gundersen fra Kristiansand. Ekteparet er gravlagt sammen på Vår Frelsers gravlund i Oslo. 
Ved Christiania Theater spilte Gundersen en rekke store roller i klassiske tragedier og romantiske dramaer, og ble regnet som landets største scenekunstner.  Hun skapte flere minneverdige roller i dramaer av Shakespeare, Ibsen, Goethe og  Bjørnson. Blant annet urfremførte hun Bjørnsons melodrama Bergljot til musikk av Edvard Grieg på Christiania Theater 1885.

Ettermæle

Gundersens danskinspirerte, romantiske spillestil gikk etter hvert ut på dato, og hun fikk færre roller da teateret orienterte seg mot en mer realistisk, «norsk» stil. Hun forsøkte å finne fram til en norsk, kvinnelig spillemåte, et arbeid som Johanne Dybwad gjenopptok på 1900-tallet. 
Det finnes en Laura Gundersens gate både i Oslo og Bergen.

Æresbevisninger og utmerkelser

I 1875 feiret Laura Gundersen sitt 25-årsjubileum som skuespiller. I den anledning ble hun tildelt den svensk-norske kongelige medaljen «Litteris et Artibus». En portrettbyste av Laura Gundersen ble i 1880 avduket i foajeen på Kristiania Teater.
Nesatindane

Nesatindane er det platået alle tror er Kjerag. Dette fjellplatået ligger på sydsiden av Lysefjorden, i Ryfylke, Rogaland, og ligger 984 moh . Den delen der Kjeragbolten sitter, ligger ca.300 m fra denne toppen. Kjerag ligger ca. 2 km sørvest for den berømte Kjeragsbolten.
Stedet er et kjent turistmål i regionen. I 2006 hadde Kjerag/Øygardstølen 27 375 besøkende. Turstien til Kjerag starter ved Øygardstølen – en restaurant 640 m over Lysebotn. Ved normal gange tar turen vel to timer i kupert og bratt lende, én vei. Fra 2008 er det tilbud om guiding inn til Kjerag i sommersesongen. Informasjon, betalt parkering, toalett ved startpunktet for turen.
Dette stedet er også mange BASE-hoppere drøm, og flere stunt blir også utført ved fjellplatået. I august 2006 gikk Christian Schau på slakkline 1000 meter over Lysefjorden. Da stuntet ble utført var det verdens høyeste slakkline.
I fjellene rundt kan det på et bestemt sted oppunder toppen høres skuddlignende smell, samtidig som det står røyk ut fra fjellveggen – det såkalte Kjeragsmellet. Etter det eldre folk forteller, viser dette naturfenomenet seg særlig i austavind når vinden har en bestemt styrke. Hva fenomenet kommer av er usikkert, men bygdefolk har fra tidligere tider ment at det er vann som blir pressa ut fra fjellveggen.
Picnic med døden

Handling

Lewis, Ed, Bobby og Drew er fire bekjente fra storbyen Atlanta som drar på helgetur til Appalachene hvor det skal anlegges kraftverk. Derfra setter de nedover en elv i to kanoer. Idyllen varer helt til Ed og Bobby møter to fiendtlig lokale da de padler i land med kanoen. Etter en uoverensstemmelse blir Ed og Bobby utsatt for mishandling. Bobby blir voldtatt og da det samme er i ferd med å skje med Ed blir en av mishandlerne skutt og drept av en pil fra Lewis bue. Den andre flykter til skogs og de fire kameratene bestemmer seg for å begrave den drepte slik at ingen skal finne ut hva som har skjedd. Resten av turen utvikler seg til et rent mareritt og de misstenker at den andre av de to driver en jakt på dem langs elvebredden.

Filmanmelderne

Picnic med døden ble godt mottatt av filmanmelderne, noe som gjenspeiles i at den har fått 93 % på Rotten Tomatoes. Den amerikanske filmkritikeren Roger Ebert gav bare 2,5 av 4 stjerner, mens Leonard Maltin gav den 4 av 4 mulige stjerner.

Popularitet og økonomi

Den innbragte $46 millioner i USA og ble blant de ti mest innbringende filmene på kino i 1972.
Produksjonskostnadene var på $2 millioner.

Priser

Den ble tildelt en Grammy i klassen beste countrymusikk for banjosekvensen "Dueling Banjos". Musikken til banjotemaet ble skrevet av Eric Weissberg & Marshall Brickman. Utover dette ble filmen i nominert til tre Oscar og fem Golden Globe.
Ei gave tæll deg

Ei gave tæll deg er et musikkalbum utgitt av Dænsebændet den 28. juni 2001.
Sophienholm

Sophienholm er et gammelt landsted ved Bagsværd Sø, Lyngby-Taarbæk kommune i Danmark. Det ble bygget i perioden 1768–69 og oppkalt etter Sophie Holmskjold, gift med byggherren generalpostamtdirektør Theodor Holmskjold. I 1790 ble huset overtatt av agent og handelsmann Constantin Brun (1746–1836). Han fikk bygget om huset i italiensk stil i perioden 1800–1805 ved arkitekt Joseph-Jacques Ramée. Sophienholm er et av arkitektens hovedverk.
Parken ble lagt om og det ble oppført et norsk hus, en kinesisk paviljong samt et sveitserhus og en portnerbolig.
I sommerhalvåret samlet forfatteren og salongvertinnen Friederike Brun gullalderens kunstnere og vitenskapsmenn på Sophienholm.  
Sophienholm ble i 1963 overtatt av Lyngby-Taarbæk kommune og er i dag kunstmuseum. Hovedbygningen benyttes til kunstutstillinger året rundt.
Sophienholm er fredet.